Document ID: 32013D0416

DEĊIŻJONI TA’ IMPLIMENTAZZJONI TAL-KUMMISSJONI
tal-31 ta’ Lulju 2013
li temenda l-Anness II tad-Deċiżjoni 93/195/KEE fir-rigward tal-mudell taċ-ċertifikat tas-saħħa għad-dħul mill-ġdid fl-Unjoni Ewropea ta’ żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja għal perjodu ta’ mhux iktar minn 30 jum
(notifikata bid-dokument C(2013) 4850)
(Test b’relevanza għaż-ŻEE)
(2013/416/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2009/156/KE tat-30 ta’ Novembru 2009 dwar kundizzjonijiet tas-saħħa tal-annimali li jirregolaw il-moviment u l-importazzjoni minn pajjiżi terzi ta’ ekwidi (1), u b’mod partikolari l-Artikolu 19(b) tagħha,
Billi:
(1)
Id-Deċiżjoni tal-Kummissjoni 93/195/KEE tat-2 ta’ Frar 1993 dwar is-saħħa tal-annimali u l-kundizzjonijiet tagħhom u ċ-ċertifikazzjoni veterinarja tagħhom għad-dħul mill-ġdid ta’ żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja (2) tistabbilixxi diversi mudelli taċ-ċertifikati tas-saħħa għad-dħul mill-ġdid fl-Unjoni ta’ żwiemel reġistrati esportati temporanjament lejn pajjiżi terzi biex jieħdu sehem fi tlielaq, kompetizzjonijiet u okkażjonijiet kulturali.
(2)
Il-mudell taċ-ċertifikat tas-saħħa għad-dħul mill-ġdid fl-Unjoni Ewropea ta’ żwiemel reġistrati għat-tiġrija, kompetizzjoni u okkażjonijiet kulturali wara esportazzjoni temporanja għal perjodu ta’ mhux iktar minn 30 jum, huwa stipulat fl-Anness II ta' dik id-Deċiżjoni.
(3)
Id-Deċiżjoni tal-Kummissjoni 2007/240/KE (3) li tistabbilixxi ċ-ċertifikati veterinarji l-ġodda għall-importazzjoni ta’ annimali ħajjin, tas-semen, tal-embrijuni, tal-ova u tal-prodotti li joriġinaw mill-annimali fil-Komunità skont, inter alia, id-Deċiżjoni 93/195/KEE tistabbilixxi mudell standardizzat taċ-ċertifikat tas-saħħa.
(4)
Hu meħtieġ li l-mudell taċ-ċertifikat tas-saħħa fl-Anness II tad-Deċiżjoni 93/195/KEE jiġi adattat għall-mudell previst fid-Deċiżjoni 2007/240/KE.
(5)
Barra minn hekk, l-Anness II tad-Deċiżjoni 93/195/KEE, kif emendat mid-Deċiżjoni tal-Kummissjoni 2010/266/UE tat-30 ta’ April 2010 li temenda d-Deċiżjonijiet 92/260/KEE, 93/195/KEE, 93/197/KEE u 2004/211/KE dwar l-importazzjoni ta’ żwiemel irreġistrati minn ċerti partijiet taċ-Ċina u l-adattament ta’ ċerti denominazzjonijiet ta’ pajjiżi terzi (4), jeħtieġ ċerti korrezzjonijiet għal finijiet ta’ ċarezza legali.
(6)
Id-Deċiżjoni 93/195/KEE għandha għalhekk tiġi emendata skont dan.
(7)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness II tad-Deċiżjoni 93/195/KEE jinbidel bit-test fl-Anness ta' din id-Deċiżjoni.
Artikolu 2
Għal perjodu tranżitorju sal-1 ta’ Ottubru 2013, l-Istati Membri għandhom ikomplu jawtorizzaw id-dħul mill-ġdid fl-Unjoni ta’ żwiemel reġistrati għat-tiġrija, kompetizzjoni u okkażjonijiet kulturali wara l-esportazzjoni temporanja lejn pajjiżi terzi għal perjodu ta’ mhux iktar minn 30 jum akkumpanjati minn mudell ta' ċertifikat veterinarju maħruġ mhux aktar tard mill-21 ta’ Settembru 2013 b’konformità mal-mudell stabbilit fl-Anness II tad-Deċiżjoni 93/195/KEE fil-verżjoni tiegħu qabel l-emendi introdotti minn din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, il-31 ta’ Lulju 2013.

Labels: 0
3
6